ສະພາແຫ່ງຊາດໄດ້ຈັດຕັ້ງ ກອງປະຊຸມເພື່ອວາງແຜນກຳນົດ ພະນັກງານນຳພາ-ຄຸ້ມຄອງ ຂອງຕົນຂຶ້ນໃນຕອນເຊົ້າຂອງ ວັນທີ 28 ສິງຫາ 2017 ນີ້, ຢູ່ທີ່ຫ້ອງວ່າການສູນກາງພັກ (ຫຼັກ 6) ນະຄອນຫຼວງວຽງຈັນ, ໂດຍການເປັນປະທານຂອງ ທ່ານ ນາ ງສີໄສ ລືເດດມູນສອນ ກຳມະການສູນກາງພັກ, ຮອງປະທານສະພາແຫ່ງຊາດ,
ພ້ອມດ້ວຍບັນດາທ່ານໃນຄະນະພັກ, ຄະນະປະຈຳ, ຫົວໜ້າກົມ, ຮອງກົມ ແລະ ພະນັກງານຫຼັກແຫຼ່ງທີ່ກ່ຽວຂ້ອງຂອງສະພາແຫ່ງຊາດເຂົ້າຮ່ວມຢ່າງພ້ອມພຽງ.
ທ່ານ ນາງ ສວນສະຫວັນ ວິຍະເກດ ກຳມະການສຳຮອງສູນກາງພັກ ເລຂາທິການສະພາແຫ່ງຊາດ, ຄະນະຜູ້ຮັບຜິດຊອບ ການວາງແຜນກຳນົດພະນັກ ງານນຳພາ-ຄຸ້ມຄອງຂອງສະພາແຫ່ງຊາດໄດ້ໃຫ້ຮູ້ວ່າ: ກອງປະຊຸມ
ຄັ້ງນີ້ຈັດຕັ້ງຂຶ້ນເພື່ອເຮັດ ໃຫ້ຄະນະພັກ, ຄະນະນຳ, ພະນັກງານຫຼັກແຫ່ຼງ ແລະ ຄະນະຮັບຜິດຊອບແຕ່ລະຂັ້ນໄດ້ມີຄວາມຮັບຮູ້ເຂົ້າໃຈຢ່າງເລິກເຊິ່ງ ກ່ຽວກັບ ເນື້ອໃນແຜນການ ແລະ ຄຳສັ່ງທີ່ຂັ້ນເທິງວາງອອກ, ທັງຮັບປະກັນໃຫ້ແກ່ການສືບທອດປ່ຽນແທນບັນດາຕຳແໜ່ງງານ ນຳພາຄຸ້ມຄອງຂອງບຸກຄະລາກອນ ສະພາແຫ່ງຊາດ ແຕ່ລະຂັ້ນມີຄວາມ ສອດ ຄ່ອງ ແລະ ແທດເໝາະກັບສະພາບໜ້າທີ່ວຽກງານຕົວຈິງ ຂອງສະພາແຫ່ງຊາດໃນສະເພາະໜ້າ ແລະ ຍາວນານ.
ການຂຶ້ນແຜນກຳນົດພະນັກງານນຳພາຄຸ້ມຄອງ ຕ້ອງດຳເນີນໄປຕາມຫຼັກການລວມສູນປະຊາທິປະໄຕ, ຕົກລົງເປັນໝູ່ຄະນະ, ໃນການດຳເນີນທຸກຂັ້ນຕອນ ຕ້ອງມີຄວາມເປັນເອກະພາບສູງ ໃນຄະນະພັກ ແລະ ຄະນະນຳແຕ່ລະຂັ້ນເປີດກວ້າງປະຊາທິປະໄຕ, ລະດົມຄວາມຄິດເຫັນຈາກພະນັກງານຫຼັກແຫຼ່ງ ແລະ ມະຫາຊົນຢ່າງກວ້າງຂວາງຮັບປະກັນໃຫ້ສອດຄ່ອງກັບເງື່ອນໄຂ ແລະ ມາດຖານແນໃສ່ເພື່ອເຮັດໃຫ້ແຜນການກຳນົດວາງແຜນພະນັກງານນຳພາຄຸ້ມຄອງ ຂອງສະພາແຫ່ງຊາດ ມີປະສິດທິຜົນສູງ ທັງສອດຄ່ອງ ກັບສະພາບ ແລະ ເງື່ອນໄຂຕົວ ຈິງຂອງສະພາແຫ່ງຊາດ. ກອງປະຊຸມດັ່ງກ່າວຈະດຳ ເນີນໄປເປັນເວລາ 2 ວັນຈິ່ງຈະ ສຳເລັດ.